ai4bharat/Pralekha huggingface dataset:
இளைஞர் நலன் மற்றும் விளையாட்டு அமைச்சகம்
3-வது கேலோ இந்தியா குளிர்கால விளையாட்டுக்கான சின்னம், தீம் பாடல், மற்றும் சீருடையை  மத்திய அமைச்சர் அனுராக் சிங் தாக்கூர், ஜம்மு-காஷ்மீர் துணை நிலை ஆளுநரோடு இணைந்து தொடங்கி வைத்தார்
3-வது கேலோ இந்தியா குளிர்கால விளையாட்டுக்கான சின்னம், கருப்பொருள் பாடல், மற்றும் சீருடையை , மத்திய தகவல், ஒலிபரப்பு, இளைஞர் நலன் மற்றும் விளையாட்டுத் துறை அமைச்சர் திரு அனுராக் சிங் தாக்கூர், ஜம்மு-காஷ்மீர் துணை நிலை ஆளுநர் திரு மனோஜ் சின்ஹாவோடு இணைந்து ஜம்முவில் உள்ள ராஜ் பவனில் தொடங்கி வைத்தார்.
இந்த நிகழ்ச்சியில், திரு அனுராக் சிங் தாக்கூர் பேசும் போது, கேலோ இந்தியா குளிர்கால விளையாட்டுகள் ‘கேலோ இந்தியா இயக்கத்தின் ’ ஒரு பகுதியாகும். இது பிரதமர் திரு. நரேந்திர மோடியின் சிந்தனைகளில் ஒன்றான இளைஞர்களை விளையாட்டுகளுக்கு ஊக்குவித்து, உலக அரங்கில் இந்தியாவை விளையாட்டு சக்தியாக மாற்ற வேண்டும் என்ற நோக்கத்தில் நடத்தப்பட்டு வருகின்றது என்றார். கடந்த எட்டு ஆண்டுகளில், பிரதமரின் சிறந்த வழிகாட்டுதலின் கீழ், கேலோ இந்தியா இயக்கம், ஃபிட் இந்தியா பிரச்சாரம் மூலம் இளைஞர்களின் பங்கேற்பு அதிகரித்து வருகிறது என்றார்.
மேலும் இந்தியாவில் விளையாட்டு உள்கட்டமைப்பு மேம்படுத்தப்பட்டுள்ளதுடன் மட்டுமல்லாமல், சர்வதேச அளவில் பெரிய நிகழ்வுகளில் பங்கேற்பதற்கு ஏதுவாக வீரர்களுடன் சரியான நேரத்தில் தொடர்பு கொண்டு அவர்களை ஊக்கப்படுத்தி, உலக அரங்கில் இந்தியாவைப் பெருமைப்படும் விதமாக வெற்றிகளைக் பெற நடவடிக்கைகள் மேற்கொள்ளப்பட்டு வருகின்றது என்றார்.
கேலோ இந்தியா குளிர்கால விளையாட்டுகளில் பங்கேற்கும் இருபத்தி ஒன்பது மாநிலங்கள் மற்றும் யூனியன் பிரதேசங்களில் இருந்து வரும் 1500 க்கும் மேற்பட்ட வீரர்கள் ஜம்மு-காஷ்மீர் இளைஞர்களை விளையாட்டுகளுக்கு ஊக்குவிப்பது மட்டுமல்லாமல், சுற்றுலாவை மேம்படுத்துவார்கள். அமைதியை மேம்படுத்தும் நல்லெண்ண தூதுவர்களாக மாறுவார்கள் என்றும் திரு தாக்கூர் கூறினார்.
இந்த விளையாட்டுகளை இங்கு தொடங்குவதன் மூலம், இளைஞர்கள் ஒலிம்பிக் போட்டிகளில் பங்கேற்கத் தயாராகும் வகையில் சிறந்த வசதிகளை வழங்க முடியும் என்றும் திரு தாக்கூர் தெரிவித்தார்.
-----
(Visitor Counter : 93
சுகாதாரம் மற்றும் குடும்ப நலத்துறை அமைச்சகம்
2021-22 நிதியாண்டுக்கான ஈவுத்தொகையாக மத்திய அரசுக்கு ரூ.122.47 கோடி வழங்கிய ஹெச்எல்எல் நிறுவனம்
மத்திய சுகாதாரம் மற்றும் குடும்ப நல அமைச்சகத்தின் கீழ் உள்ள ஹெச்எல்எல் லைஃப் கேர் நிறுவனம் 2021-22 நிதியாண்டில் மத்திய சுகாதாரத்துறைக்கு ரூ.122.47 கோடி ஈவுத்தொகையை வழங்கியுள்ளது. இதற்கான காசோலையை ஹெச்எல்எல் தலைவர் மற்றும் நிர்வாக இயக்குனர் பெஜி ஜார்ஜ், நிர்மால்பவனில் இன்று நடைபெற்ற நிகழ்ச்சியில் மத்திய சுகாதாரம் மற்றும் குடும்ப நலத்துறை அமைச்சர் டாக்டர் மன்சுக் மாண்டவியாவிடம் வழங்கினார்.
2021-22-ம் நிதியாண்டில் எச்.எல்.எல் நிறுவனம் ரூ.35,668 அமைச்சர் கோடி வருவாய் ஈட்டியதோடு, ரூ.551.81 கோடி லாபம் ஈட்டியதாக மகிழ்ச்சி தெரிவித்தார். மேலும் கொரோனா தொற்றின்போது அந்நிறுவனம் மேற்கொண்ட பணிகளைப் பாராட்டிப் பேசிய அமைச்சர் மன்சுக் மாண்டவியா, “அவசர கால மருத்துவப் பொருட்கள் கொள்முதல் மற்றும் விநியோகத்தில், எச்எல்எல் முக்கியப்பங்கு வகித்து கொரோனா தொற்று மேலாண்மையில் மத்திய சுகாதாரத்துறை அமைச்சகத்திற்கு உதவி செய்தது. அவசர கால மருத்துவப் பொருட்களை கொள்முதல் செய்வதற்கும், விநியோகம் செய்வதற்கும் முனையமாக செயல்பட்டு, கொரோனா தொற்று சிகிச்சை மேலாண்மையில் நெருக்கடி நேரத்தில் நேர மேலாண்மையை செயல்படுத்தியது” எனக் கூறினார்.
பொதுத்துறை நிறுவனங்கள் சிறந்த தொலைநோக்குப் பார்வையுடன் தொடங்கப்பட்டிருந்தாலும், அவற்றின் செயல்பாடு எப்போதும் திருப்திகரமாக இருந்ததில்லை என்றும் அவர் குறிப்பிட்டார். பொதுத்துறை நிறுவனங்களின் நிலைத்தன்மை குறித்த கவலைகளை வெளிப்படுத்திய அவர், "நிதி ஒழுங்குமுறை மற்றும் பொறுப்பான நடத்தை ஆகியவை பொதுத்துறை நிறுவனங்களின் நிலைத்தன்மைக்கான முக்கிய அம்சங்கள்" என்று சுட்டிக்காட்டினார்.
மத்திய இணை அமைச்சர் டாக்டர் பாரதி பிரவின் பவார், எச்எல்எல் நிறுவனத்தின் சாதனைக்கு வாழ்த்து தெரிவித்து கொரோனா தொற்று காலத்தில் அந்நிறுவனம் மேற்கொண்ட முயற்சிகளைப் பாராட்டினார்.
ஹெச்எல்எல் நிறுவனத்தின் தலைவர் மற்றும் நிர்வாக இயக்குநர் பெஜி ஜார்ஜ் பேசுகையில், ஹெச்எல்எல் மீது நம்பிக்கை வைத்து, மத்திய அரசின் பல்வேறு துறைகள் குறிப்பாக சுகாதாரம் மற்றும் குடும்ப நல அமைச்சகம் வழங்கிய ஆதரவிற்கும், ஒத்துழைப்பிற்கும் தனது மனமார்ந்த நன்றியையும், ஒப்புதலையும் தெரிவித்தார்.
ஹெச்எல்எல் நிறுவனமானது 1966-ம் ஆண்டு மார்ச் 1-ம் தேதி அரசின் குடும்பக் கட்டுப்பாடு திட்டத்திற்கு ஆதரவாக கருத்தடை மருந்துகளை தயாரிப்பதற்காக உருவாக்கப்பட்டது. மகப்பேறு, சுகாதாரம் போன்ற முக்கிய பகுதிகளில் கவனம் செலுத்தி விரிவாக்கும் போது, ஹெச்எல்எல் நிறுவனமானது மருத்துவமனை தயாரிப்புகள், மருத்துவமனை உள்கட்டமைப்பு மேலாண்மை, மருத்துவ உபகரணங்கள் கொள்முதல் ஆலோசனை, சிகிச்சைகள், மருந்துகளின் சில்லறை விற்பனை போன்ற பிற சுகாதாரப் பிரிவுகளிலும் பன்முகப்படுத்தப்பட்டது.
இந்நிகழ்ச்சியில் மத்திய சுகாதாரத்துறை செயலாளர் ராஜேஷ் பூஷன், அமைச்சகம் மற்றும் எச்எல்எல் நிறுவனத்தின் மூத்த அதிகாரிகள் கலந்து கொண்டனர்.
பாதுகாப்பு அமைச்சகம்
கடல்சார் மாசுக் கட்டுப்பாட்டுக் கப்பல்களை உருவாக்கும் ஒப்பந்தத்தில் மத்திய பாதுகாப்பு அமைச்சகம், ஜிஎஸ்எல் நிறுவனம் கையெழுத்து
இந்திய கடலோர காவல்படையின் பயன்பாட்டிற்காக ரூ. 583 கோடி மதிப்பில் கடல்சார் மாசுவைக் கட்டுப்படுத்தும் இரண்டு கப்பல்களை உருவாக்குவதற்காக கோவா ஷிப்யார்டு நிறுவனத்துடன்  மத்திய பாதுகாப்பு அமைச்சகம் இன்று  ஒப்பந்தத்தில் கையெழுத்திட்டுள்ளது. உள்நாட்டிலேயே வடிவமைக்கப்பட்டு, ஜிஎஸ்எல் நிறுவனத்தால் இந்த சிறப்பு கப்பல்கள் உருவாக்கப்படும். ‘இந்திய பொருட்களை வாங்குதல்- உள்நாட்டிலேயே வடிவமைத்து, தயாரித்து மற்றும் உருவாக்கப்படும்’ என்ற பாதுகாப்பு மூலதன கொள்முதலுக்கான உயரிய முன்னுரிமை பிரிவின் கீழ் இந்த ஒப்பந்தம் கையெழுத்தாகியுள்ளது.
கடலில் எண்ணெய் கசிவால் ஏற்படும் இடர்பாடுகளை எதிர்கொள்ளுதல் மற்றும் மாசு ஏற்படுவதைத் திறம்பட கையாளும் வகையில் இந்திய கடலோரக் காவல்படையின் செயல்திறனை இந்த ஒப்பந்தம் குறிப்பிடத்தக்க அளவில் அதிகரிக்கும். இந்த இரண்டு கப்பல்களை நவம்பர் 2024 மற்றும் மே 2025-இல் விநியோகிக்க திட்டமிடப்பட்டுள்ளது.
இந்தியா மற்றும் சுற்றியுள்ள தீவுகளின் பிரத்தியேக பொருளாதார மண்டலங்களில் மாசு பற்றிய ஆய்வு நடவடிக்கைகள், எண்ணெய் கசிவு கண்காணிப்பு/ உதவி நடவடிக்கைகள் போன்றவற்றை மேற்கொள்வதற்காக தற்போது இந்திய கடலோரக் காவல்படையிடம் மும்பை, விசாகப்பட்டினம் மற்றும் போர்பந்தரில் மூன்று கடல் சார் மாசுக் கட்டுப்பாட்டு கப்பல்கள் இயங்கி வருகின்றன. புதிய கப்பல்களின் மூலம் கிழக்கு மற்றும் அந்தமான் நிக்கோபார் மண்டலங்களில் மாசுவைக் கட்டுப்படுத்தத் திட்டமிடப்பட்டுள்ளது. ஹெலிகாப்டர் இயங்குவதற்கான வசதியுடன் கூடிய இந்தக் கப்பல்கள் , கடலில் ஏற்படும் எண்ணெய் கசிவைக் கட்டுப்படுத்துவது, மீட்பது போன்ற நடவடிக்கைகளுக்காக நவீன தொழில்நுட்பத்துடன் கூடிய மாசு கட்டுப்பாடு உபகரணங்களுடன் அமைக்கப்படவுள்ளது.
தற்சார்பு இந்தியா திட்டத்தின் நோக்கத்தைப் பூர்த்தி செய்யும் அதேவேளையில், உள்நாட்டிலேயே கப்பல் கட்டும் செயல்திறனை ஊக்குவித்து, சுமார் 200 சிறு, குறு, நடுத்தர தொழில் நிறுவனங்களைச் சார்ந்த விற்பனையாளர்கள் இயங்கும் கப்பல் கட்டுமான துறையில் வேலைவாய்ப்புகளையும் இந்த முயற்சி அதிகரிக்கும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1729353
பிரதமர் அலுவலகம்
பரூச்-சில் 12 மே அன்று ‘முன்னேற்றப் பெருவிழா’வில் பிரதமர் உரையாற்றுகிறார்
மாநில அரசின் நான்கு முக்கிய திட்டங்கள் 100 சதவீதம் நிறைவடைந்ததை கொண்டாட இந்த பெருவிழாவிற்கு ஏற்பாடு
பிரதமர் திரு நரேந்திர மோடி, குஜராத் மாநிலத்தின் பரூச் நகரில் 12 மே 2022 அன்று காலை 10.30 மணியளவில் நடைபெறவுள்ள ‘முன்னேற்றப் பெருவிழா’வில் காணொலி வாயிலாக உரையாற்றவுள்ளார். தேவைப்படும் மக்களுக்கு குறித்த நேரத்தில் நிதியுதவி கிடைக்க வகைசெய்யும் மாநில அரசின் நான்கு முக்கிய திட்டங்கள், இந்த மாவட்டத்தில் 100 சதவீதம் நிறைவடைந்ததை கொண்டாடும் விதமாக இந்த பெருவிழாவிற்கு ஏற்பாடு செய்யப்பட்டுள்ளது.
கணவனை இழந்த பெண்கள், முதியோர் மற்றும் ஆதரவற்ற மக்களுக்கு உதவி அளிக்கும் திட்டங்கள் மூலம் சம்மந்தப்பட்டவர்கள் முழுமையாக பயனடைவதை உறுதிசெய்யும் விதமாக அந்த மாவட்ட நிர்வாகம், இந்த ஆண்டு ஜனவரி 1-ந் தேதி முதல் மார்ச் 31-ந் தேதி வரை, ‘முன்னேற்ற முன்முயற்சி’ இயக்கத்தை மேற்கொண்டது. கங்கா ஸ்வரூபா ஆர்த்திக் சகாய் யோஜனா, இந்திரா காந்தி விருத் சகாய் யோஜனா, நிராதர் விருத் ஆர்த்திக் சகாய் யோஜனா மற்றும் ராஷ்ட்ரீய குடும்ப சகாய் யோஜனா ஆகிய 4 திட்டங்கள் வாயிலாக மொத்தம் 12,854 பயனாளிகள் அடையாளம் காணப்பட்டனர்.
இந்த இயக்கத்தின் போது, இத்திட்டத்தின் பலனை இதுவரை பெறாதவர்கள் இதுபற்றிய தகவலை அறிந்து கொள்ள தாலுகா வாரியாக வாட்ஸ்அப் உதவி எண்கள் அறிவிக்கப்பட்டன. மாவட்டம் முழுவதும் உள்ள அனைத்து கிராமங்கள் மற்றும் நகராட்சிப் பகுதிகளின் அனைத்து வார்டுகளும் உரிய ஆவணங்களை சமர்ப்பிக்கும் விண்ணப்பதாரர்களுக்கு அந்த இடத்திலேயே ஒப்புதல் அளிக்கப்பட்டது. இந்த இயக்கத்தை மேலும் முன்னெடுத்து செல்லும் விதமாக, முன்னேற்றத்திற்கான உதவியாளர்களாக செயல்பட்டவர்களுக்கு ஊக்கத்தொகையும் வழங்கப்பட்டது.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
மாசு வெளிப்பாடு ஒலி அளவு தரநிலைப்படுத்தல் தொடர்பாக மோட்டார் வாகன விதிமுறைகளில் திருத்தம் செய்ய ஆலோசனைகள் வரவேற்பு
மாசு வெளிப்பாடு மற்றும் ஒலி அளவு தரநிலைப்படுத்தல் தொடர்பாக மோட்டார் வாகனங்கள் விதிமுறைகளில் திருத்தம் செய்வதற்கான ஆலோசனைகள் அளிக்குமாறு, பொது மக்கள் உள்ளிட்ட, தொடர்புடைய துறையினரிடம் இருந்து சாலைப் போக்குவரத்து மற்றும் நெடுஞ்சாலைகள் துறை அமைச்சகம் ஆலோசனைகளைக் கேட்டுள்ளது. இதுதொடர்பான அறிவிக்கை கடந்த 11 ஆம் தேதி வெளியிடப்பட்டது. அதை பின்வரும் இணையதள சுட்டியில் காணலாம் www.morth.gov.in
மாசு வெளிப்பாடு மற்றும் ஒலி தரநிலைப்படுத்தல் ஒத்திசைவு வரம்பில் சாலையில் பயன்படுத்தும் தகுதிச் சான்றிதழ் படிவம் 22-ல் திருத்தம் செய்வது தொடர்பாக மே 11 ஆம் தேதியிட்ட வரைவு அறிவிக்கை ஜி எஸ் ஆர் 292  வெளியிடப்பட்டுள்ளது. உற்பத்தியாளர் அல்லது இறக்குமதி செய்தவர் அல்லது இ-ரிக்சா அல்லது இ-வண்டியாக இருந்தால், பதிவு செய்த இ- ரிக்சா அல்லது இ-வண்டி சங்கத்தின் மூலம் வெளியிடப்பட்ட விதிகளைப் பூர்த்தி செய்வதை அடிப்படையாகக் கொண்டதாக இது உள்ளது. இப்போது இருக்கும் 2 அட்டவணைகள், எளிமையான புரிதலுக்காக ஒரே அட்டவணையாக மாற்றப்பட்டு, அடுத்த நிலைக்கான மாசு வெளிப்பாடு விதிகளை ஒட்டி சில மாசுபாடு குறியீடுகள் சேர்க்கப் பட்டுள்ளன.
இதுதொடர்பான ஆலோசனைகள் அல்லது கருத்துகளை இணைச் செயலாளர், சாலைப் போக்குவரத்து மற்றும் நெடுஞ்சாலைகள் அமைச்சகம், போக்குவரத்து பவன், நாடாளுமன்ற சாலை, புதுடெல்லி - 110001  என்ற முகவரிக்கு 2020 ஜூன் 10 ஆம் தேதி வரையில் அனுப்பலாம்.
(Visitor Counter : 136
மத்திய அமைச்சரவை
விமானப் போக்குவரத்து  மசோதா 2019-க்கு அமைச்சரவை ஒப்புதல்
பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவை, 1934 ஆம் ஆண்டின் விமானப் போக்குவரத்து சட்டத்தில் திருத்தங்கள் செய்து, விமானப் போக்குவரத்து  மசோதா 2019-ஐ அறிமுகம் செய்ய ஒப்புதல் அளித்துள்ளது. இந்த மசோதா நடப்பு நாடாளுமன்றத்தில் அறிமுகம் செய்யப்படும்.
இந்த மசோதா தற்போதுள்ள அதிகபட்ச அபராதத் தொகையை ரூ.10 லட்சத்திலிருந்து ரூ.1 கோடிக்கு உயர்த்த வகை செய்கிறது.
சர்வதேச சிவில் விமானப் போக்குவரத்து அமைப்பின் தேவைகளை இந்தத் திருத்தங்கள் நிறைவு செய்யும். இந்திய சிவில் விமானப் போக்குவரத்து துறையில், சிவில் விமானப் போக்குவரத்துத் தலைமை இயக்குனரகம், சிவில் விமானப் போக்குவரத்துப் பாதுகாப்புக் குழு, விமான விபத்துப் புலனாய்வுக்குழு என 3 ஒழுங்குமுறை அமைப்புகளை ஏற்படுத்தவும் இதில் இடமுள்ளது. இது நாட்டின் விமானப் போக்குவரத்தில் பாதுகாப்பு மற்றும் பந்தோபஸ்து நிலையை விரிவுபடுத்த வழிவகுக்கும்.
சிறப்பு சேவைகள் மற்றும் கட்டுரைகள்
ரூ. 30.13 லட்சம் மதிப்பில் 517 கிராம் தங்கம், கணக்கில் காட்டப்படாத மின்னணுப் பொருட்களை சென்னை விமான நிலைய சுங்கத் துறையினர் பறிமுதல்
உளவுப்பிரிவினரிடம் இருந்து கிடைத்த தகவலின் பேரில் எமிரேட்ஸ் விமானம் ஈ கே- 542 மூலம் அதிகாலை 2:40 மணிக்கு துபாயில் இருந்து சென்னை வந்த சேப்பாக்கத்தில் வசிக்கும் திரு அமீரின் மகன், திரு முகமது காசிம் என்பவர் விமான நிலைய சுங்கத் துறையினரால் தடுத்து நிறுத்தப்பட்டார். அவரையும் அவரது உடைமைகளையும் சோதனையிட்டதில், அலங்கரிக்கப்பட்டிருந்த செல்பேசிகளின் உள்ளே 5 தங்க வெட்டுத் துண்டுகளும், தங்கத் தாளும் திறமையாக மறைத்து வைக்கப்பட்டிருந்தது கண்டுபிடிக்கப்பட்டது. மேலும் அந்த நபரிடம் பிளேஸ்டேஷன் 4 மற்றும் இயற்கை நிலையிலான தங்க சங்கிலி இருந்ததும் தெரியவந்தது.
ரூ. 24.13 லட்சம் மதிப்பில் 517 கிராம் தங்கமும், கணக்கில் காட்டப்படாத ரூ. 6.00 லட்சம் மதிப்பிலான மின்னணுப் பொருட்களும் சுங்கச் சட்டம், 1962 இன் கீழ் பறிமுதல் செய்யப்பட்டது. அந்த நபர் கைது செய்யப்பட்டார்.
மேலும் விசாரணை நடைபெற்று வருவதாக சென்னை விமான நிலைய சுங்கத்துறை முதன்மை ஆணையர் வெளியிட்டுள்ள செய்திக்குறிப்பில் தெரிவிக்கப்பட்டுள்ளது.
குடியரசுத் துணைத் தலைவர் செயலகம்
ஜூன் 6, 2022 அன்று கத்தாரின் தோஹாவில் நடைபெற்ற சமூக வரவேற்பு நிகழ்ச்சியில் குடியரசு துணைத் தலைவரின் உரை
கத்தாரில் உள்ள எனது அன்பார்ந்த இந்திய சகோதர, சகோதரிகளுக்கு வணக்கம்.
சுகாதாரம் மற்றும் குடும்ப நல இணையமைச்சர் டாக்டர் பாரதி பிரவீன் பவார், நாடாளுமன்ற உறுப்பினர்கள் திரு பி. ரவீந்திரநாத், திரு சுஷில் குமார் மோடி, திரு விஜய் பால் சிங் தோமர் ஆகியோர் உடன் உள்ளனர்.
கத்தாரில் வசிக்கும் 7.80 லட்சம் இந்திய சமூகத்தினர் இரு நாடுகளுக்கு இடையேயான பாலமாக திகழ்கிறார்கள். இந்தியா மற்றும் கத்தார் இடையேயான உறவு வலுவடைந்து வருகிறது. கொவிட்-19 சவாலுக்கு இடையேயும் கடந்த ஆண்டு சுமார் 15 பில்லியன் அமெரிக்க டாலர் மதிப்பிலான இருநாட்டு வர்த்தகத்தை நாம் பதிவு செய்து சாதனை படைத்தோம். இந்தியா, கத்தாரின் 3-வது மிகப்பெரிய வர்த்தகக் கூட்டாளியாக உள்ளது. மார்ச் 2020 முதல் இந்தியாவில் கத்தாரின் அந்நிய நேரடி முதலீடு 5 மடங்கு அதிகரித்துள்ளது. பாதுகாப்பு, ராணுவம், சுகாதாரம் மற்றும் கல்வி உள்ளிட்ட துறைகளில் இருநாட்டு ஒத்துழைப்பு அதிகரித்து வருகிறது. கத்தார் பல்கலைக்கழகத்தில் இந்திய அமர்வை நிறுவவும், விளையாட்டு மற்றும் கலாச்சாரத்தில் ஒத்துழைப்பை அளிக்கவும் நேற்று நாங்கள் சம்மதம் தெரிவித்தோம். இரு நாடுகளின் புதிய கண்டுபிடிப்புகள் சூழலியலை இணைப்பதற்காக ஓர் புதிய நிறுவனங்களின் பாலத்தை அறிமுகப்படுத்தினோம்.
நண்பர்களே,
எதிர்காலத்தைப் பற்றிய தொலைநோக்குப் பார்வையுடன், நாம் அனைவரும் பெருமை கொள்ளும் வகையில் ஒரு புதிய இந்தியாவை உருவாக்கும் லட்சியத்தோடு அரசு பணியாற்றி வருகிறது. ஆளுகையிலும், சேவைகளின் விநியோகத்திலும் மாற்றத்தை ஏற்படுத்துவதற்காக, மக்களின் நலனுக்காக, தொழில்நுட்பத்தை ஒருங்கிணைத்து, மக்களை மையப்படுத்தும் பணிகளில் அரசு ஈடுபட்டு வருகிறது.
டிஜிட்டல் இந்தியா என்ற லட்சியமிக்க இயக்கத்தை சில ஆண்டுகளுக்கு முன்பு அரசு துவக்கியது. இதன்மூலம் கொவிட்-19 பெருந்தொற்று காலத்தில் பயனாளிகளின் வங்கிக் கணக்குகளுக்கு உதவிகள் நேரடியாகப் பரிமாற்றம் செய்யப்பட்டன.
5ஜி சேவையை அறிமுகப்படுத்தவுள்ளோம், இதன் மூலம் அடுத்த 15 ஆண்டுகளில் இந்தியாவின் பொருளாதாரத்திற்கு 450 பில்லியன் டாலர் வரை கிடைக்கும். 6ஜி சேவைகள் அடுத்த 10 ஆண்டுகளுக்குள் துவக்கப்படும்.
அணுகக்கூடிய, உயர்தர கல்வி அமைப்புமுறையை உருவாக்குவதற்கான செயல்திட்டத்தை புதிய தேசிய கல்வி கொள்கை வழங்குகிறது.
உள்கட்டமைப்பை நவீனப்படுத்தவும், 5 ட்ரில்லியன் அமெரிக்க டாலர் அளவில் பொருளாதாரத்தை உயர்த்தவும் இந்தியா முயற்சிகளை மேற்கொள்கிறது. எளிதான வாழ்வு மற்றும் எளிதான வர்த்தகத்தை வலியுறுத்துகிறோம்.
நண்பர்களே,
விடுதலையின் அமிர்த மகோத்சவத்தை நாடு கொண்டாடும் வேளையில் சுதந்திரத்திற்கு பிறகான நமது சாதனைகளைக் கண்டு ஒவ்வொரு இந்தியரும் பெருமை கொள்வதுடன் புதிய இந்தியா, தற்சார்பு இந்தியா உறுதிப்பாட்டை நிறைவேற்ற நம்பிக்கையோடு முன்னேற வேண்டும்.
வளர்ச்சியின் பலன்களை அனைவருடனும் பகிர்ந்து கொள்ளும் புதிய இந்தியாவை நோக்கிப் பணியாற்றி, உறுதியான பாரதம், வலுவான பாரதம், தற்சார்பு பாரதம் மற்றும் உன்னத பாரதத்தை அடைவோம் என அனைவரும் உறுதிமொழி ஏற்போம்.
நன்றி.
ஜெய் ஹிந்த்.
பிரதமர் அலுவலகம்
ஓவியர் ஆயுஷ் குண்டலைப் பிரதமர் சந்தித்தார்
மாற்றுத்திறனாளி ஓவியருடனான சந்திப்பு ‘மறக்க முடியாத தருணமாகும்’
ஆயுஷ் குண்டலின் ஓவியங்களை காணுமாறு மக்களை வலியுறுத்தினார்
பிரதமர் திரு.நரேந்திர மோடி இன்று ஓவியர் ஆயுஷ் குண்டலை சந்தித்தார். ஆயுஷ் குண்டலை சந்தித்தது தமக்கு மறக்க முடியாத தருணம் என்று அவர் கூறினார். மாற்றுத் திறனாளி ஓவியரின் ஓவியங்களை காணுமாறும் மக்களை அவர் வலியுறுத்தினார்.
தொடர்ச்சியான டுவிட்டர் செய்திகளில் பிரதமர் கூறியிருப்பதாவது;
“ஆயுஷ் குண்டலை @aayush_kundal சந்தித்தது எனக்கு மறக்க முடியாத தருணமாக இருந்தது. ஆயுஷ் தமது உணர்வுகளை கால்விரல்களால் ஓவியமாக்கி வடிவமைப்பதில் அவரின் தேர்ச்சி அனைவரையும் ஈர்ப்பதாகும். நான் ஈர்க்கப்பட்டதால் அவரது டுவிட்டரை பின்தொடர்கிறேன்.”
“ஆயுஷ் குண்டலின் @aayush_kundal ஓவியங்களைக் காணுமாறும் உங்கள் அனைவரையும் நான் வலியுறுத்துகிறேன். ஆயுஷ் உருவாக்கியுள்ள அவரது ஓவியத்திற்கான யுடியூப் அவரது வாழ்க்கையின் பல்வேறு நிலைகளைக் கொண்டுள்ளன.
குடியரசுத் துணைத் தலைவர் செயலகம்
அயோத்தியில் நடைபெற்ற பூமி பூஜையை முன்னிட்டு குடியரசுத் துணைத் தலைவர் தனது மனைவியுடன் குடியரசுத் துணைத் தலைவர் மாளிகையில் ராமாயணம் படித்தார்
அயோத்தியில் இன்று நடைபெற்ற ராமர் கோவிலின் பூமி பூஜை புனித விழாவை முன்னிட்டு குடியரசுத் துணைத் தலைவர் திரு. எம். வெங்கைய நாயுடு தனது மனைவி திருமதி. உஷா நாயுடுவுடன் குடியரசுத் துணைத் தலைவர் மாளிகையில் ராமாயணம் படித்தார்.
பின்னர் ஒரு முகநூல் பதிவில், பகவான் ராமருக்கு அவரது பிறந்த இடமான அயோத்தியில் கோவில் கட்டுவதென்பது, அந்த மரியாதைக்குரிய புனிதர் தனது வாழ்நாளில் கடைபிடித்த உயரிய மனித கோட்பாடுகளான உண்மை, அறநெறி மற்றும் லட்சியங்களுக்கு மீண்டும் முடிசூட்டுவது போன்றதாகும் என்று குடியரசுத் துணைத் தலைவர் குறிப்பிட்டார். "அயோத்தியின் மன்னராக, சாதாரண மக்களும், பதவியில் உள்ளவர்களும் பின்பற்றக்கூடிய முன்மாதிரியான வாழ்க்கையை அவர் வாழ்ந்தார்," என்று கூறினார்.
அனைத்துப் பாகுபாடுகளையும் கடந்த, இன்றைக்கும் பொருந்தக்கூடிய பகவான் ராமரின் நடத்தையும், லட்சியங்களும் இந்தியாவின் அடிப்படை உணர்வைக் குறிப்பதாக அவர் கூறினார். ராமர் கோவிலின் கட்டுமானம் ஒரு ஆன்மிக விழாவைத் தாண்டியது என்று திரு. நாயுடு கூறினார். காலத்தை கடந்த மனித லட்சியங்களில் சிறப்பானவற்றுக்கு மரியாதை செய்யும் விதமாக இந்தக் கோவில் நிலைத்து நிற்கும் என்று அவர் எடுத்துரைத்தார்.
அயோத்தியில் இன்று நடைபெற்ற பூமி பூஜை குறித்து மகிழ்ச்சி தெரிவித்த குடியரசுத் துணை தலைவர், எந்தப் பாகுபாடும் இல்லாமல் உலகத்துக்கே பொருந்தக் கூடிய நமது தாய்நாட்டின் நெறிமுறைகளை அயோத்தியில் கட்டப்படும் ராமர் கோவில் நினைவூட்டி வலியுறுத்தும் என்றார்.
"நமது நாட்டின் வரலாற்றின் பக்கங்களில் ஒரு மிக முக்கியமான நாளாக இந்த நினைவுச் சின்னத்துக்கு பூமி பூஜை செய்யப்பட்ட தினமான ஆகஸ்டு 5 திகழும்," என்று மேலும் கூறிய அவர், நீண்ட காலமாக நிலவிய பிரச்சினைக்கு நீதிமன்றம் மூலம் தீர்வு காண உதவி இந்தக் கோவிலை உண்மையாக்கிய, நில உரிமை வழக்குக்கு தொடர்புடையவர்கள் உட்பட அனைவரையும் பாராட்டினார்.
கடந்த காலத்தை மறந்து, இந்தியாவின் உண்மையான உணர்வோடு முன்னேறி செல்லுமாறு மக்களை கேட்டுக் கொண்டதற்காக நில உரிமை வழக்கின் வாதிகளில் ஒருவரான திரு. ஹஷிம் அன்சாரியின் மகனான திரு. இக்பால் அன்சாரியையும் திரு. நாயுடு பாராட்டினார். அவரது அறிவுப்பூர்வமான வார்த்தைகள் அனைவருக்கும் பயனளிக்கக் கூடிய வழிகாட்டுதலை வழங்குகின்றன என்று குடியரசுத் துணைத் தலைவர் கூறினார்.
சுகாதாரம் மற்றும் குடும்ப நலத்துறை அமைச்சகம்
தொடர்ந்து 7வது நாளாக கொவிட் தினசரி பாதிப்பு இரண்டு லட்சத்துக்கும் கீழ் குறைவு
நாட்டில் கடந்த 24 மணி நேரத்தில் 1,34,154 பேருக்கு புதிதாக கொவிட் தொற்று பாதிப்பு ஏற்பட்டுள்ளது. தொடர்ந்து 7வது நாளாக தினசரி கொவிட் பாதிப்பு இரண்டு லட்சத்துக்கும் கீழ் பதிவாகியுள்ளது.
கொவிட் சிகிச்சை பெறுபவர்களின் எண்ணிக்கை தொடர்ந்து குறைந்து வருகிறது. இன்று கொவிட் சிகிச்சை பெறுபவர்களின் எண்ணிக்கை 17,13,413- ஆக உள்ளது. கடந்த 24 மணி நேரத்தில் கொவிட் சிகிச்சை பெறுபவர்களின் எண்ணிக்கையில் 80,232 பேர் குறைந்துள்ளனர். சிகிச்சை பெறுபவர்களின் சதவீதம், நாட்டின் மொத்த பாதிப்பில் 6.02 சதவீதமாக உள்ளது.
நாட்டில் கொவிட் தொற்றிலிருந்து குணமடைபவர்களின் எண்ணிக்கை, தினசரி கொவிட் பாதிப்பை விட தொடர்ந்து 21வது நாளாக அதிகமாக உள்ளது. கடந்த 24 மணி நேரத்தில் 2,11,499 பேர் குணமடைந்துள்ளனர். இதுவரை மொத்தம், 2,63,90,584 பேர் குணமடைந்துள்ளனர். இவர்களின் சதவீதம் 92.79.
கடந்த 24 மணி நேரத்தில், மொத்தம் 21,59,873 கொவிட் பரிசோதனைகள் செய்யப்பட்டன. நாட்டில் இதுவரை மொத்தம் 35.3 கோடி  பரிசோதனைகள் செய்யப்பட்டுள்ளன.
நாட்டில் போடப்பட்ட கொவிட் தடுப்பூசிகளின் எண்ணிக்கு இன்று 22.10 கோடியை கடந்தது. இன்று காலை 7 மணி வரை 31,24, 981 அமர்வுகள் மூலம் 22,10,43,693 தடுப்பூசிகள் போடப்பட்டுள்ளன.
மேலும் விவரங்களுக்கு:
https://pib.gov.in/PressReleasePage.aspx?PRID=1723955
((Visitor Counter : 191
சாலைப் போக்குவரத்து மற்றும் நெடுஞ்சாலைத்துறை அமைச்சகம்
ராஜஸ்தான்/குஜராத் எல்லையில் இருந்து, சந்தல்பூர் வரையிலான கட்டுப்படுத்தப்பட்ட 6 வழி பசுமை சாலைத் திட்டம் தேசிய நெடுஞ்சாலை 754ஏ-வின்கீழ், ரூ.2,030 கோடி செலவில் நடைபெறுகிறது
மத்திய சாலைப் போக்குவரத்து மற்றும் நெடுஞ்சாலைகள் துறை அமைச்சர் திரு.நிதின் கட்கரி, ராஜஸ்தான்/குஜராத் எல்லையில் இருந்து, சந்தல்பூர் வரையிலான கட்டுப்படுத்தப்பட்ட 6 வழி பசுமை சாலைத் திட்டம், தேசிய நெடுஞ்சாலை 754ஏ-வின்கீழ், ரூ.2,030 கோடி செலவில் முழு வீச்சில் நடைபெற்று வருகிறது.
பாரத்மாலா - பரியோஜனா திட்டத்தில் முதல்கட்டத்தின்கீழ், குஜராத்தில் உள்ள அமிர்தசரஸ் - ஜாம்நகர் பொருளாதார வழித்தடத்தின் ஒருபகுதியான இந்த சாலை ரூ.2,030 கோடி திட்ட மதிப்பீட்டில் அமைக்கப்பட்டு வருவதாக அமைச்சர் தெரிவித்தார். இந்த திட்டம் நிறைவடைந்தால், இந்த பகுதியிடையேயான பயண நேரம் 2 மணி நேரமும், பயண தூரம் 60 கிலோ மீட்டராகவும் குறையும்.
மாசு அளவை குறைப்பது, சாலையின் நடுவே சுற்றுச்சூழலை வளப்படுத்துவதுடன், நிலையான வளர்ச்சி இலக்குகளை அடைவதற்கு இது உதவும் என நிதின் கட்கரி தெரிவித்தார்.
பிரதமர் திரு.நரேந்திர மோடியின் தலைமையின்கீழ், இந்தியாவை உலகத் தரம் வாய்ந்த உள்கட்டமைப்பு மையமாக மாற்றுவது, சிறந்த இணைப்பு மற்றும் உலகத் தரம் வாய்ந்த உள்கட்டமைப்பு மூலம் இந்தியாவை மேம்படுத்துவதில் அரசாங்கம் தீவிரமாக ஈடுபட்டுள்ளதாக அமைச்சர் கட்கரி கூறினார்.
வணிகம் மற்றும் தொழில்துறை அமைச்சகம்
முதலீடுகளுக்கான இந்திய-ஐக்கிய அரபு எமிரேட் உயர்மட்ட கூட்டு பணிக்குழுவின் ஒன்பதாவது கூட்டம்
துபாயில் இன்று நடைபெற்ற முதலீடுகளுக்கான இந்திய-ஐக்கிய அரபு எமிரேட் உயர்மட்ட கூட்டு பணிக்குழுவின் ஒன்பதாவது கூட்டத்திற்கு அபுதாபி அமீரகத்தின் நிர்வாக குழு உறுப்பினர் மேன்மைமிகு ஷேக் ஹமீத் பின் ஜாயித் அல் நஹ்யான் மற்றும் மத்திய வர்த்தகம் & தொழில்கள், நுகர்வோர் விவகாரங்கள், உணவு & பொது விநியோகம் மற்றும் ஜவுளி அமைச்சர் திரு பியுஷ் கோயல் ஆகியோர் இணைந்து தலைமை வகித்தனர். இரு நாடுகளின் மூத்த அதிகாரிகள் கூட்டத்தில் கலந்து கொண்டனர்.
ஐக்கிய அரபு அமீரகம் மற்றும் இந்தியாவுக்கு இடையேயான பொருளாதார உறவுகளை ஊக்கப்படுத்துவதற்கான முக்கிய அமைப்பாக 2013-ம் ஆண்டு கூட்டு பணிக்குழு அமைக்கப்பட்டது. பிரதமர் திரு நரேந்திர மோடி மற்றும் அபுதாபி பட்டத்து இளவரசரும் ஐக்கிய அரபு அமீரக பாதுகாப்பு படைகளின் துணை தலைமை தளபதியுமான மேன்மைமிகு ஷேக் முகமது பின் ஜாயித் அல் நஹ்யான் ஆகியோருக்கிடையே 2017 ஜனவரி மாதம் கையெழுத்தான இருநாடுகளுக்கு இடையேயான விரிவான ஒத்துழைப்பு ஒப்பந்தத்தின் வாயிலாக பொருளாதார உறவுகள் மேலும் வலுவடைந்தன.
கூட்டு பணிக்குழுவின் ஒன்பதாவது கூட்டத்தில், சர்வதேச வர்த்தகம் மற்றும் முதலீடுகளின் மீது கொரோனா பெருந்தொற்று ஏற்படுத்தி உள்ள தாக்கம் குறித்து இருதரப்பும் விவாதித்தன. இரு நாடுகளுக்கு இடையேயான ஆழமான பொருளாதார உறவுகளை தொடர்ந்து வலுப்படுத்த இருதரப்பும் உறுதி எடுத்துக்கொண்டன.
இந்த கடினமான காலகட்டத்தில் இந்தியா மற்றும் ஐக்கிய அரபு எமிரேட் இடையேயான ஒத்துழைப்பு குறித்து மகிழ்ச்சி தெரிவித்த இருதரப்பும், பெருந்தொற்றை எதிர்த்து போராட இருநாடுகளின் தலைவர்கள் எடுத்த நடவடிக்கைகளுக்கு பாராட்டு தெரிவித்தனர்.
கூட்டு பணிக்குழுவின் சிறப்பான நடவடிக்கைகளால் ஏற்பட்டுள்ள நேர்மறை விளைவுகள் குறித்து கூட்டத்தில் ஆய்வு செய்யப்பட்டது. பரஸ்பர ஆர்வம் உள்ள துறைகளில் பொருளாதார வளர்ச்சியை ஏற்படுத்தும் விதமாக முதலீடுகளை தொடர்ந்து ஊக்குவிக்க இருதரப்பும் ஒத்துக்கொண்டன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleseDetail.aspx?PRID=1760406
விவசாயத்துறை அமைச்சகம்
2020-21 காரீப் நெல் கொள்முதல் கடந்த ஆண்டை விட 23.28% அதிகம்
காரீப் சந்தைக் காலத்தில் நவம்பர்12-ம் தேதி வரையிலான காலகடத்தில் கடந்த ஆண்டை விட 23.28% அதிகமாக நெல் கொள்முதல் செய்யப்பட்டுள்ளது.
நடப்பு காரீப் சந்தைக் காலத்தில் , காரீப் பயிர்களை, விவசாயிகளிடமிருந்து குறைந்தபட்ச ஆதரவு விலைக்கு அரசு தொடர்ந்து கொள்முதல் செய்து வருகிறது.
பஞ்சாப், அரியானா, உத்தரப் பிரதேசம், தமிழ்நாடு, தெலங்கானா, ஆந்திரபிரதேசம், உத்தரகாண்ட், சண்டிகர், ஜம்மு&காஷ்மீர், குஜராத் மற்றும் கேரளாவில் நெல் கொள்முதலில் நல்ல முன்னேற்றம் ஏற்பட்டுள்ளது.
இங்கு கடந்த 12-ஆம் தேதி வரை 273.35 லட்சம் மெட்ரிக் டன்னுக்கும் அதிகமாக நெல் கொள்முதல் செய்யப்பட்டுள்ளது. கடந்தாண்டில் இதே காலத்தில் 221.73 லட்சம் மெட்ரிக் டன் நெல் கொள்முதல் செய்யப்பட்டிருந்தது.
கடந்தாண்டு இதே ஆண்டு காலகட்டத்தில் மேற்கொள்ளப்பட்ட கொள்முதலை விடவும் 23.28% அதிகமாகும். இந்தாண்டில் இது வரையிலான 273.35 லட்சம் மெட்ரிக் டன் மொத்த கொள்முதலில், பஞ்சாப் மாநிலத்தில் மட்டும் 192.04 லட்சம் மெட்ரிக் டன் கொள்முதல் செய்யப்பட்டுள்ளது. இது மொத்த கொள்முதலில் 70.25 % ஆகும்.
நடப்பு காரீப் சந்தை காலத்தில் 23.27 லட்சம் விவசாயிகள் ஏற்கனவே பயனடைந்துள்ளனர். இவர்கள் தங்களது விளைபொருட்களுக்கு குறைந்தபட்ச ஆதரவு விலையாக ரூ. 51610.20 கோடி பெற்றுள்ளனர்.
கடந்த 12-ம் தேதி வரையில் நோடல் முகமைகளின் வாயிலாக அரசு சார்பில் 58191.40 மெட்ரிக் டன் அளவுக்கு பாசிப்பயறு, உளுத்தம்பருப்பு, நிலக்கடலை மற்றும் சோயாபீன்ஸ் ஆகியவை தமிழ்நாடு, மகாராஷ்டிரா, குஜராத், ஹரியானா மற்றும் ராஜஸ்தான் மாநிலத்தைச்சேர்ந்த 33932 விவசாயிகளிடம் இருந்து கொள்முதல் செய்யப்பட்டு குறைந்த பட்ச ஆதரவு விலையாக ரூ. 312.67 கோடி தரப்பட்டுள்ளது. கடந்த ஆண்டு இதே காலகட்டத்தில் 21401.24 மெட்ரிக் டன் மட்டும் கொள்முதல் செய்யப்பட்டது. கடந்த ஆண்டுடன் ஒப்பிடும்போது பருப்பு மற்றும் எண்ணைய் வித்துகள் கொள்முதல் 171.91% அதிகரித்துள்ளது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்
https://www.pib.gov.in/PressReleasePage.aspx?PRID=1672662
பெண்கள் மற்றும் குழந்தை நலன் அமைச்சகம்
மகப்பேறு நன்மைச் சட்டம், 1961-ல் இறுதி சட்ட மறுஆய்வு ஆலோசனைக்கு தேசிய மகளிர் ஆணையம் ஏற்பாடு
மகப்பேறு நன்மைச் சட்டம், 1961-ல் இறுதி சட்ட மறுஆய்வு மற்றும், பெண்களை பாதிக்கும் சட்டத்தை மறு ஆய்வு மற்றும் பகுப்பாய்வு செய்வதுடன், இச்சட்டங்களில் குறைபாடு ஏதுமிருப்பின் அவற்றை சரிசெய்வதற்கான திருத்தங்களை பரிந்துரைப்பது குறித்த ஆலோசனைக்கு தேசிய மகளிர் ஆணையம் ஏற்பாடு செய்திருந்தது.
பெண்கள் தொடர்பான சட்ட ரீதியான மற்றும் அரசியல் சாசன பாதுகாப்பு அம்சங்களை மறுஆய்வு செய்ய வேண்டுமென்ற ஆணையத்தின் நடைமுறைக்கேற்ப, ஒருமுறை தொடக்க ஆலோசனை நடத்தியுள்ள தேசிய மகளிர் ஆணையம், மண்டல அளவிலான ஆலோசனைகளை ஐந்து முறை நடத்தியுள்ளது.
இந்த ஆலோசனைகளின்போது, சட்டநிபுனர்கள், கல்வியாளர்கள் மற்றும் பல்துறை நிபுணர்கள் அடங்கிய குழு, குழந்தைகளைப் பராமரிக்கும் பொறுப்பை பெற்றோர் இருவரும் சமமாக பகிர்ந்து கொள்வது, வேலை வழங்குவோருக்கு ஊக்கத்தொகை வழங்குதல் மற்றும் பெருநிறுவனங்களில் அதிகளவில் பெண் ஊழியர்களை சேர்க்குமாறு விழிப்புணர்வு ஏற்படுத்த வேண்டுமென பரிந்துரைத்துள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும் : https://pib.gov.in/PressReleasePage.aspx?PRID=1835092